Eksperimentinis meninio konstravimo biuras

Eksperimentinis meninio konstravimo biuras, dar kitaip ETĮKB, EMKB – poligrafijos, taros ir įpakavimo meninio konstravimo įmonė, priklausiusi LTSR Vietinės pramonės ministerijai, veikusi 1964–1991 m. Vilniuje, Paribio g. 12. 

 Istorija 

TSRS planinės ekonomikos sąlygomis  biuras buvo viena iš nedaugelio institucijų, Lietuvoje atlikusių nemažą pramoninio dizaino sklaidos vaidmenį, pramoninėje grafikoje buvo viena autoritetingiausių organizacijų. 1964 m., kai dailininkams atsivėrė tokios veiklos horizontai, biuro orientavimasis į meninio konstravimo metodus tikrai buvo eksperimentas Techničeskja estetika, 1975, nr. 2. 

 1963 m. – prie LTSR LŪT Centrinio projektavimo-konstravimo biuro susikūrė taros ir pakuočių skyrius; 
 1964 m. – šio skyriaus pagrindu bei panaudojant dalį Vilniaus konditerijos fabriko „Pergalė“ gamybinių įrengimų bei specialistų, kaimynystėje, Paribio g. 12 įkurtas Eksperimentinis taros ir įpakavimo konstravimo biuras (ETĮKB) su spaudos ir kartono gaminių eksperimentine baze; pradiniame etape buvo kuriamos ir gaminamos išskirtinio dizaino pakuotės konditerijos gaminiams; iki 1965 m. biuras laikinai buvo įsikūręs Mindaugo g. 14, Dzeržinskio g. 3 ir „Pergalės“ fabrike;
 1975 m. – biuras reorganizuotas į Taros ir įpakavimo gamybinį susivienijimą   „Vilnis”, į kurio sudėtį įėjo:
 Popieriaus ir kartono gaminių įmonė „Darbas“;
 Eksperimentinis meninio konstravimo biuras (EMKB);
 1991 m. – gamybinis susivienijimas likviduotas.
Lietuvoje atkūrus nepriklausomybę bei dėl privatizacijos ir reorganizacijos procesų tuometinėje pramonėje kelis kartus keitėsi biuro pavadinimas, teisinė-organizacinė forma, o jo gamybinės ir kūrybinės bazės vietoje naujai kūrėsi panašia veikla užsiimančios įmonės: gamybinio susivienijimo vietoje įsteigtos trys atskiros valstybinės įmonės: poligrafijos įmonė „Vilnis“, meninio konstravimo ir leidybos įmonė „Reta“, popieriaus ir kartono gaminių įmonė „Darbas“. Vėliau kūrėsi „Vilpakas“, „Tamena“, „Grafobal Vilnius“.

 Personalas 

Biure 1964 m. IV ketv. dirbo 40, 1965 m. – 125 žmonės.

EMKB kūrimosi laikotarpio bei pradinių veiklos metų vadovaujantys darbuotojai:
 V. Bajoriūnas – biuro v-kas;
 Antanas Morkevičius – vyr. konstruktorius;
 Stanislovas Zuzevičius – vyr. inžinierius;
 Bronė Kunevičienė – ekonomistė;
 Antanas Juška – technologinio skyriaus v-kas;
 R. Ivaškevičius – meninio konstravimo skyriaus v-kas;
 Marijonas Kairys – transportinės taros skyriaus v-kas;
 J. Račkauskas – leidybinio skyriaus v-kas;

Laikotarpyje iki 1970 m. biure kūrė dailininkai-konstruktoriai: T. Bajoriūnaitė, L. Bičiūnaitė, J. Gelguda, K. Gvalda, V. Grušeckaitė, N. Jakučionienė, G. Karosas, K. Katkus, J. Laurinavičiūtė, A. Lisauskienė, B. Radzkas, L. Ramonienė, K. Ramonas, R. Svaškevičius, R. Šmuriginaitė, K. Šveikauskas, A. Žilinskaitė. 

 Veikla 

Biuras buvo savarankiška ūkiskaitinė meninio konstravimo ir eksperimentinės poligrafinės gamybos organizacija, galinti kompleksiškai aprūpinti pramonę, prekybos ir buitinio aptarnavimo įstaigas įvairiomis įpakavimo ir reklamos priemonėmis. Pagrindinės kryptys:

 Pakuočių, taros, kai kurių plataus vartojimo prekių EMKB žaidimų produkcija , jų elementų projektavimas, konstrukciniai sprendimai, gamyba;
 Spaudos produkcijos projektavimas, leidyba ir spausdinimas, meniniai sprendimai, bendradarbiavimas su didžiosiomis to meto leidyklomis ir spaustuvėmis (V.Kapsuko-Mickevičiaus spaustuvė Kaune ir kt.): proginiai ir reklaminiai bukletai, brošiūros, albumai, knygos, plakatai, etiketės, prekes lydinti dokumentacija (techniniai aprašymai, pasai), firminiai ženklai;

Spaudos darbai buvo atliekami ofsetinės, iškiliosios, fleksografinės spaudos įrengimais, pakams gaminti naudoti spausdinimo-iškirtimo automatai, kita to meto pažangi technika. 

 Mokomoji veikla 

Įmonėje dirbo profesionalūs dailininkai, pramoninio dizaino specialistai. Nors biuras buvo pavaldus LTSR valdžios institucijoms, tačiau jo produkcija, projektavimo, dizaino paslaugos, gamybinė patirtis sklido visoje TSRS ir už jos ribų. Sąjunginės Vietinės pramonės mokslo tiriamųjų ir technologinių darbų koordinavimo taryba 1969 m. rugpjūčio 14 d. nutarimu pavedė EMKB organizuoti seminarus plataus vartojimo prekių įpakavimo temomis TSRS Vietinės pramonės įmonių specialistams Dekorativnoje iskusstvo SSSR, 1972, nr. 10. Tuo metu daugelis prekių cirkuliavo blogai įpakuotos arba visai be pakuočių, dėl ko buvo patiriami ekonominiai nuostoliai. EMKB vestų paskaitų ir seminarų temos:
 taros poreikių ir gamybos apimčių balansų sudarymas;
 progresyvių taros medžiagų panaudojimas, greta popierinės ir kartoninės pakuotės diegiant plastmasę, polimerus, foliją;
 taros kaštai, kokybė, standartizacija;
 taros gamyba poligrafiniu būdu, meninio įpakavimo konstravimo pagrindai;
 įpakavimo apipavidalinimas, spausdintos reklamos principai.

Biure gamybinės praktikos atlikti atvykdavo studentai iš daugelio sąjunginių respublikų pramoninės dailės aukštųjų mokyklų.

 Pasiekimai 

Biuro leidybinis skyrius ruošė ir leido reklaminius leidinius lietuviškiems gaminiams, kurie buvo eksponuojami Leipcigo mugėje pažymėti LTSR 25-metį, TSRS pramonės parodoje Londone, tarptautinėje parodoje „Chemija“ ir kt. Kai kurie iš pasiekimų:
 1967 ir 1969 m. LTSR pramoninės grafikos parodos – prizinės vietos;
 1968 m. Visasąjunginė liaudies ūkio pasiekimų paroda – bronzos medalis;
 1970 m. LTSR maisto pramonės gaminių pakuočių konkursas – diplomas.

 Produkcijos pavyzdžiai 

 Šaltiniai 

 Literatūra 

 Eksperimentinis meninio konstravimo biuras. Dail. K. Katkus, fotogr. A. Staišys. Vilnius: EMKB, 1970. – 24 p.: iliustr. 
 Metodiniai nurodymai. Apie paraiškų ir užsakymų pateikimą. Sud. R. Ramoškis. Vilnius:  EMKB, 1971.– 35 p.

 Nuorodos 

 Įmonės AB „Grafobal Vilnius“ istorija 

Kategorija:Vilniaus įmonės
Kategorija:Vilniaus leidyklos
Kategorija:Lietuvos dizainas